**NOTA INFORMATIVĂ**

**privind modificarea anexei nr. 4 la Hotărârea Guvernului nr.585**

**din 24 iulie 2017**

**Baza juridică:** Codul educației al Republicii Moldova nr.152 din 17 iulie 2014 (Monitorul Oficial al Republicii Moldova, 2014, nr. 319-324, art. 634), cu modificările ulterioare.

**Scopul proiectului:** Redirecționarea eficientă a locurilor bugetare neacoperite la admiterea la Universitatea Agrară de Stat din Moldova și pregătirea cadrelor necesare sectorului agroalimentar şi mediului rural.

**Justificarea scopului:** Ministerul Agriculturii, Dezvoltării Regionale şi Mediului al Republicii Moldova intervine cu doleanţa de a modifica structural oferta de locuri cu finanţare bugetară repartizate Universităţii Agrare de Stat din Moldova pentru anul de învăţământ 2017-2018 prin reducerea numărului de locuri oferite unor specialităţi şi repartizarea acestora altor specialităţi, conform anexei.

Ca temei pentru reducerea numărului de locuri repartizate specialităţilor: „Horticultură”, „Protecţia plantelor”, „Biotehnologii”, „Siguranţa produselor agroalimentare”, „Inginerie agrară”, „Evaluarea şi dezvoltarea imobilului” serveşte faptul că, din lipsă de cereri, locurile respective nu au fost ocupate. Concomitent în calitate de argumente pentru repartizarea locurilor disponibile altor specialităţi, aducem următoarele:

* sectorul agroalimentar şi mediul rural necesită actualmente mai mult ca oricând specialişti cu o pregătire adecvată în toate domeniile aferente: agronomie, economie, ecologie, medicină veterinară, electrificare, transport auto;
* solicitarea a 10 locuri la specialitatea „Drept” este justificată prin faptul că specialiştii în drept pregătiţi în cadrul Universităţii Agrare de Stat obţin o serie de competenţe profesionale specifice mediului rural prin racordarea conţinutului de studiu, includerea studiilor de caz, exerciţiilor practice axate pe relaţiile de drept în mediul rural şi sectorul agrar în curricula unităţilor de curs: „Drept funciar”, „Protecţia juridică a consumatorului”, „Drept civil. Contracte”, „Drept procesual civil”;
* la specialităţile susnumite au fost depuse multe cereri de înmatriculare din partea candidaţilor cu provenienţă din mediul rural care, în virtutea nivelului redus al veniturilor, nu-şi pot permite studii la contract. Ca urmare a ofertei iniţiale reduse de locuri la buget, o mare parte din cererile depuse nu au fost satisfăcute.

În condiţiile deţinerii potenţialului uman, material şi informaţional necesar, considerăm că Universitatea Agrară de Stat din Moldova îşi poate realiza la cel mai înalt nivel atribuţiile de pregătire a cadrelor la specialităţile susnumite.

**Costul implementării**. Implementarea proiectului propus nu necesită cheltuieli suplimentare din bugetul de stat.

**Impactul implementării.** Hotărârea va constitui un cadru juridic pentru Universitatea Agrară de Stat din Moldova.

**Ministru Vasile BÎTCA**

Ex. Magdalena

Rusnac-Frăsineanu

Tel. 210 209